khistorydata/jeongjo-sjw-relations huggingface dataset:
정조 19년
乙卯十月十三日辰時上御春塘臺關西抄上武士試射時右承旨同副承旨入侍時右承旨申耆同副承旨鄭尙愚記事官趙台榮記注官金良倜記事官吳泰曾以次進伏訖上曰試官行禮除之仍爲進前事分付賤臣承命出傳試官兵曹判書李得臣禁衛大將李敬懋御營大將李漢豐以次進伏耆跪告宰樞執鼓矢數執鼓訖武士等以次試射鐵箭三矢訖命書傳敎曰關西遠射武士今已試取成川出身韓述道鐵箭能踰一百九十步可知私習之二百步爲先令兵曹特付別付料窠加給糧資每朔堂下武臣試射時兵判試射若踰二百步草記以爲邊將差送之地上敎敬懋曰卿之先塋在何邑乎敬懋曰在龍仁地矣漢豐曰聞禁將先山方欲移窆云矣上曰移葬日字在何間耶敬懋曰定在今十九日而無他看檢之人是爲悶矣上曰卿家與他有異宜示別異之擧且此等邊事亦是挈矩中一事旣出言端卿其往省焉仍命書傳敎曰禁將許由往來間都提調摠察事從事官發牌聽傳敎上曰水原留守入侍賤臣承命出與水原留守趙心泰偕入進伏上曰本府城役當至何間可以完築耶心泰曰擬於明年是月間告完矣上曰財力無未足之慮耶心泰曰姑未的知而似無不足矣上曰浮石之役方至幾許耶心泰曰見今已浮出者殆爲四萬塊矣自今次次浮出擬爲萬餘塊備得矣心泰曰禮賓參奉黃井彦以燔甓之役方留華城董飭擧行矣所帶之職自有事務不無相妨之端今姑除其本仕使之專爲竣役恐合事宜故敢此仰達矣上曰依爲之心泰曰華城附近安山龍仁振威三邑守令定爲東南西城協守哨官已爲節目啓下而但三邑守令各領五哨或三四哨軍兵則以一哨官摠領都管有違軍制反涉掣礙協守哨官以協守將改號付標於原節目中何如上曰依爲之出擧條得臣曰頃因本庫別檢李豐林所供中築石爲庫事戶曹回啓內令該庫提調參量事勢論理稟處事允下矣庫舍修葺之爲弊氷丁消融之可悶果如其言而至若築石作庫所入浩多且本庫非錢穀衙門每年應下之需亦皆受出於戶惠廳則此非容易議到者今姑置之何如上曰依爲之得臣曰東氷庫卽祭享進排之所而當初設庫全不深掘上曝旁風間又生水若値潦暑則雖有屢千丁貯氷不免數日間消融畢竟取用於契人極爲未安每歲因循尙未改掘故方欲趁藏氷變通而本庫以至殘之司物力無以辦備西庫氷米之留儲惠廳者每年餘數爲十四石矣若以今明兩年餘數出給補用於改庫之役則似好故敢此仰達矣上曰依爲之出擧條上曰奉朝賀入侍上曰奉朝賀入侍時如有率來之子若孫使之隨入事分付賤臣承命出與奉朝賀洪秀輔行副司直洪仁浩洪義浩偕入進伏上曰嘗以卿爲福人矣今又引禮休致晩享優閑尤驗其有福矣況有子二人而一是宰列一是堂上乎卿是耆臣雖難責以筋力任使而今當謝事告退予心誠悵然矣秀輔曰福人之敎臣何敢當此莫非我聖上敷錫之化矣且臣生逢堯舜豈有便訣之志而初則爲暴臣父平日之志事末又猥陳蘊結之愚忱前後恩批鄭重懇惻畢竟許休曲爲臣地榮感之極無容更達矣上曰卿之疏請旣繼先卿之志予不得不成其美矣且卿有二子而卿未盡其用此可爲留有餘遺厥後之道矣仍命承旨讀傳敎書秀輔跪受敎書揷袵而退命退諸臣以次退出
정조 19년
行都承旨蔡弘履坐左承旨未差右承旨成種仁坐直左副承旨未差右副承旨未差同副承旨鄭尙愚坐直注書趙台榮仕一員未差假注書尹命烈仕直事變假注書洪奭周仕
정조 19년
鄭尙愚啓曰大司憲未差執義申禹相掌令韓興裕黃乃正持平李明孚李寅采在外監察茶時之意敢啓傳曰知道
정조 19년
蔡弘履啓曰左承旨申耆右副承旨蔡弘遠今日不爲仕進竝卽牌招何如傳曰許遞前望單子入之待下批牌招察任
정조 19년
傳于成種仁曰傳香承旨馳詣宗廟景慕宮奉審摘奸以來
정조 19년
蔡弘履啓曰假注書尹命烈時無職名令該曹依例付軍職冠帶常仕何如傳曰允
정조 19년
兵曹口傳政事以金在潤高景胤爲慶熙將
정조 19년
以監軍單子傳于鄭尙愚曰昨日盧秉事可謂擧職許參一朔進定爲之事分付該廳
정조 19년
鄭尙愚啓曰卽者義禁府都事來言時囚罪人朴載熙衛外擊錚例當刑推取招而判義禁徐有隣在外次堂例不得擧行云何以爲之敢稟傳曰次堂擧行
정조 19년
以義禁府前虞候朴載熙擊錚啓目傳于鄭尙愚曰王府文書體段嚴重況擊錚供辭尤有自別依先朝受敎爲先放送仍請上裁而有議處之命然後始爲議處卽不易之層節而旣不放送又不請上裁忽又直爲議處如許格例前所未見當該赴坐堂上捧納承旨遞差該囚爲先放送後啓目更卽修正以入後該堂捧傳旨
정조 19년
禮曹啓目粘連觀此生員朴燦玟等上言則爲文簡公朴祥學行節義爲文簡公金淨已行之例請不祧之典事有此呼籲事體重大有難輕議上言內辭緣置之何如判付啓朝家於文簡公朴祥實有別般曠感者其危忠高操嘗所歎服兺除良言議志槪之見於文字事爲之際者有非匹夫一時慷慨之思最是奇壯濃郁不失三百篇之遺意者其詩卽然世降俗下禮壞樂缺生今之世求古之俗則樂之敎當於詩考之此尤所以深契於文簡之詩常以爲讀其詩想其人其造詣不知至於何域云爾勳臣外不祧法無所載間因特敎多有另施於節行則獨於曠感深契之朴文簡若靳一兪烏在其表此心之義哉特許不祧遣官賜祭爲旀因此思之先正趙憲之學行鑑識果何如每欲一番賜祭迄未遑爲且如先正金麟厚故忠臣高敬命贈吏判奇大升諸人之後孫率皆收用趙文烈之後未聞有立朝者令該道訪問祀孫以其姓名年歲後錄狀聞之事分付一體遣官致祭於文烈之祠爲良如敎
정조 19년
傳于鄭尙愚曰判付旣言之詩者樂之餘詩之扶世敎豈云小哉我國之詩惟知故校理朴誾贈吏判朴祥二人而已誾之詩曾有拾取零金編成一部者而文簡之詩板本刓缺不堪看閱令內閣行會道伯訥齋集使之重刻印進
정조 19년
傳于鄭尙愚曰今因湖南昨年尤尤甚邑民事思之尤尤甚中最甚處珍島也以其瘡疣之餘凡係便民除瘼之政無不軫念況竄謫之主客俱困者乎珍島禁府罪人養遂白翎者斤萬才喜法聖繼龍今連新暹海南德履靈巖刑曹罪人後傳過希白翎繼孫順川吉孫仁涵椒島德惠三水金洛海州金億碩黑山島鄭道中鉢浦馬榮麟永宗金千龍端川姜大得木浦得謙黔巨浦令該府該曹卽爲移配白翎椒島之前去數多抄出移配後草記事亦爲分付
정조 19년
成種仁以弘文館言啓曰本館下番闕直事其未安校理高宅謙副校理尹序東疏批已下修撰鄭東幹旣有只推之命與副修撰林漢浩竝卽牌招以爲推移入直之地何如傳曰允
정조 19년
鄭尙愚以備邊司言啓曰頃因廣州判官李始源所啓本城民還限年分捧便否令守臣具意見狀聞事行會矣卽見廣州留守沈頤之狀啓則以爲城內八百戶都是糴民校吏民人之所食料米復戶不能當一年所食之還餉積逋相仍逐歲添增雖以今年言之城內當捧恰過萬餘石以此八百戶窮民納彼萬餘包精鑿其勢終至於渙散而後已依年前已例限以三四年分數均排逐年收捧準捧之後作爲節目嚴立科條一包還穀更不分給於校吏民戶料米復戶無或折入官庫如例上下庶爲目下蘇救之政請令廟堂稟處矣本城還弊其來已久不但城內之民因此難支徵隣徵族之際害及於城外之民軍餉之日漸耗縮職此之由限年之請雖甚重難守臣所論如是詳悉年前已例亦有可據依所請限以三年分排準捧城內民戶更勿分糶事永爲定式而名以不受還從中偸弄負逋如前則公私爲弊反有甚焉嚴立科條期於矯革之意嚴飭分付何如傳曰允
정조 19년
鄭尙愚以備邊司言啓曰本司草記分院弊瘼釐正事批旨內節目無啄何益於杜弊禁暴乎畿伯亦有査啓而條列頗詳此草記還下更爲看詳通同論理草記回啓不爲則已旣爲之事如是決折有何利益矯改之可言乎事命下矣依下敎廣州留守沈頤之査啓京畿監司徐有防査啓一體取見參互辭意則其所論列分院弊瘼中濫執火稅事勒徵戶稅事私造斗斛事出牌推捉事私自徵贖事囚人用刑事捉船斂錢事掘土調丁事木物搜檢事許多條件大體則同原其爲弊之本蓋由於京司一郞宮獨自主管一聽下屬之言惟意操縱甚至有徵斂刑治出牌收贖之擧而地方官係是守令衙門無足忌憚監營稍遠亦難一一廉察儼然成一官府貌樣先祛此習則多少弊端皆當不期矯而自矯廣州旣陞留守事面與前自別從今以後分院諸事關由該府使之逐事管攝隨處操束所謂拘囚之所刑治之具爲先撤去出牌徵贖等謬規無敢復犯火稅戶稅依留守啓本自本府定送幕屬平均捧給而私造斗斛一竝禁斷掘坎時調丁磨鍊應入分排日字無令濫費糧米有妨農時載運時船隻一依舊例輪回於上流諸邑去來私船無敢執捉公私木物搜檢捧賂等弊端一一矯革而無論事之巨細如非本府所許者分院官員無敢自擅自本府這這廉察如或不悛舊習一有違越之事大則官員啓聞論罪小則院屬捉來嚴繩而院屬捉來不必文移該院自本府直爲推治其外各項事件更加詳査劃卽釐正後永爲定式論報本司之意分付該道道臣本府留守何如傳曰允不罷分院之官則其餘救弊皆末也朝廷凡事先觀體貌廚院衙門異於他各司則留司雖尊自有輕重令留守專管分院之事未知其恰可爲先嚴禁作弊之端而後或不知懲畏名以分院官吏者依舊使氣出一咳唾之聲弊有及聞竝與句管之官司屬之廣州與楊根以正體貌以矯積弊斷不可已以此意嚴飭可也
정조 19년
鄭尙愚以備邊司言啓曰卽見全羅監司徐鼎修報本司辭緣則以爲濟州三邑災荒之狀已蒙朝家軫念屢勤飭命俾爲其及時接濟之道則其所奉行不容少緩故今方罔夜往復於同州講究其從長措處之方而卽者濟州牧帶率軍官崔厚鎭及將校金鍾甫等以本州補賑穀物貿取價錢請得事齎持該牧使報狀出來報狀自船中漂失只以該牧使私書來納而以爲島中被災雖似較淺於昨秋來頭民勢之遑汲將必倍甚於今春不可不請穀而年年船粟之數多萬萬惶悚爲先以如干廩俸換貿雜物欲爲發賣於陸地貿入補賑之資而數甚零星不得爲一半之助自營門某樣錢中五千兩請得劃給則貿穀補賑後同錢麥秋後卽爲準備出送爲計玆以別送親裨備陳事情云同州民情若是悶急接濟之節當如救焚拯溺穀物貿遷慮或晩時若不及今變通轉至於穀盡價踊之時則將未免狼狽且其請貸不過半年推移則某條許施在所不已而本營如干留儲已於昨年盡爲推移於兵水營各鎭堡校卒給代條停減之代今則蕩然無着手處勢將就他公貨報稟劃貸而往復之間將不免緩不及事之慮故不得已道內留在賑廳所納某樣錢中五千兩直爲劃給於同州褊裨處使之及今貿穀計料自本司知委該廳卽爲許劃事處分爲辭矣本牧形勢如是遑汲道臣之未及論報受題事勢固然方以依所報限麥秋許貸事捧甘該廳分付道臣本牧貿穀之節船運之際使沿邑某條措處着意顧護以爲趁未寒前準數貿去之地事一體關飭之意敢啓傳曰知道此時風勢最利穩泊何必五千數雖至萬金隨其所請這這劃貸後形止與船粟當否陸續狀聞俾紓一分南顧之意島中昨冬之塡壑豈可罪歲寧或責倅一則朝廷之咎二則朝廷之咎或使今年島民雖一夫一婦浮黃黧黑腹不飽而膚不庇若有入聞於耳邊則日御之饍限一年當除却一時以謝島民爲道伯守臣者聞此敎而一有泛忽其可曰有臣分雖以卿等言之若或循例行會循例分付其可曰有道理分義乎王言不可不示信卿等更須知悉
정조 19년
鄭尙愚以兵曹言啓曰一所巡廳草記五間水門部將閔晢與一女人及幼學李參源同處直所事極痛駭從重科治事批旨內兵判若能嚴察豈有如許事乎爲先推考其委折使之嚴棍草記可也事命下矣依傳敎去夜五間水門入直部將閔晢爲先嚴棍十五度發問目取招問目內城門守直何等嚴重而身爲入直部將不能禁斷雜人又與無賴年少女人留接酬酢以至巡將摘奸時現捉事之痛駭莫此爲甚傳敎査問事體至嚴其間委折毋敢一毫欺隱從實直告則罪人閔晢所供內以爲矣身昨於人定時逢見平日所親女人於直所前路果爲招入與之酬酢而李參源亦於人定前來到故留接直所以至被捉於巡將摘奸之時矣身罪狀萬死無惜云罪人李參源所供內以爲矣身與閔晢自兒時同隣居生情誼不泛故聞其入直於五間水門果爲往見留宿以至現捉於巡將摘奸之云矣城門守直何等至嚴而外人留接已極可駭且況女人之招入直所尤萬萬痛駭所當重勘而旣有其委折使之嚴棍草記之命取招以入李參源稱以幼學當此夜禁至嚴之時留宿於城門守直之所者與尋常犯夜有異移法司照律嚴勘何如傳曰允所謂李參源所爲如許充軍於龍虎營嚴棍捧招照律嚴治可也
정조 19년
鄭尙愚以兵曹言啓曰本曹草記罪人閔晢李參源等勘處事批旨內允所謂李參源所爲如許充軍於龍虎營嚴棍捧招照律嚴治可也事命下矣依傳敎李參源充定於龍虎營大旗手嚴棍十五度後發問目取招問目內城門守直之所非外人所敢留接處則如渠卑賤之類雖不足責而當此夜禁至嚴之時往宿於莫重直所者已極可駭閔晢所謂相親女人安知非汝之所率來者乎昨日所供全事漫漶已萬萬痛惡今於嚴棍取招之下尤焉敢一毫隱諱從實直告所供內以爲矣身與閔晢自兒時之意昨已納供而初十日逢着閔晢於東門內懇請留宿故果爲留宿十二日寄宿次又往則閔晢果邀致一箇女人同處房中只知其爲閔晢之所親人而若其裏面全然不知矣身年淺不知事體往宿莫重直所之罪死無所惜云矣渠以無賴賤孽冒稱幼學連日留宿於城門直所節節痛駭女人之招來一款渠雖發明亦不可尋常處之移送法司照律嚴勘何如傳曰何必移送法司乎軍伍使役可也
정조 19년
鄭尙愚以戶曹言啓曰因刑曹北部居朴聖輝金浦導掌推給事擊錚原情公事判付內金浦朴聖輝令戶判詳査決給後草記事命下矣內司田案及捧上文書圖署文蹟一倂收聚溯考來歷更爲詳問於聖輝處則渠已老昏其所爲言全不別白內司田案中金浦郡元無以草坪爲名之田捧上文書中只載延祜宮移來金浦通津田畓陳起竝十六結六十七負一束上納租十二石太三石外鄕稷價錢十兩雜草一百同導掌朴聖輝云云文蹟則乃是彰義宮圖署以庚戌八月書塡金浦草坪高陽蘭地島草坪導掌差定事爲辭矣蓋此文蹟元非賜給文蹟而乃是彰義宮牌子年條在於庚戌則亦是受出彰義宮圖署而雖以牌子中辭意觀之草坪二字元非地名卽如柴場草場之稱而已內司田畓收稅之規元上納外例有所謂外鄕味同出於一田畓今此聖輝所次知導掌金浦田畓十六結依舊自在則上納與外鄕味皆當出於此田畓卽此一事所謂草坪之明是漏結可以推知旣是四件之外原情中八十餘年云云又爲爽實猥越之罪所當嚴處而年過七十聾聵無知不足深罪原情辭緣置之何如傳曰允渠何知之必是司屬慫慂之致不然則漏結之現發者無論本司與該營其爲屬公一也於渠豈有利害乃敢肆然鳴錚乎內需司行首書員嚴杖懲勵不能檢飭之次知中官越俸一等可也
정조 19년
鄭尙愚以刑曹言啓曰戶曹草記擊錚罪人朴聖輝金浦導掌詳査事批旨內允渠何知之必是司屬慫慂之致不然則漏結之現發者無論本司與該營其爲屬公一也豈有利害乃敢肆然鳴錚乎內需司行首書員嚴杖懲勵不能檢飭之次知中官越俸一等可也事命下矣依傳敎內需司行首書員李長壽嚴杖一百懲勵之意敢啓傳曰知道
정조 19년
禁府啓目殷栗前縣監李殷模原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓代捧雖發明虛留則自服區別功議今日內勘放後草記爲良如敎
정조 19년
大司諫韓用龜獻納閔師宣正言鄭魯榮等疏曰伏以近日世變固無不有而豈意罪人積之孫許澓亦敢躑躅呼籲於輦路之側竟致隄防壞而義理斁乎噫嘻賊積之終莫逭於按法者不待身犯罪惡之許多罔赦只是阿堅之締結近宗陰圖不軌是亦漢之傑安父子也縱令堅謀之不知不與子爲劇逆父必受坐自是當施之律難貰之案雖以己巳凶孽之徒嘗於詢問復官當否之下權大運睦來善輩尙且曰劇逆之父不可輕議復官云爾則可見莫嚴者王法也爲今日廷臣者孰敢晏然奉承於萬萬非常之擧而殿下旣不博詢公議乃以一紙判付洗滌百年之丹書不少留難此何爲乎假使積薄有勞勩之可記應坐之律固不可倖免況以昔年院相反作後日老賊戕害忠賢則綢繆於凶鐫謀危宗國則醞釀於家庭竊弄威柄萬惡都華此孟子所謂國人皆曰可殺寧或一毫近似於橫罹禍故之類而乃殿下反歸之於黨戰黨禍之目有若冤死人之伸理昭雪者然臣等相顧錯愕莫省所以爲說臣不敢知積於這間果有何事之可稱齎冤者乎體府設施之本出逆謀狹房密奏之終作兩截百世之公案莫掩而聖祖甲戌處分尤有申嚴於庚申按法之日至今百有餘年之間謹守成憲毋敢或撓玆豈非我殿下所當繼述於今日者而諸臣章奏之批曲費辭敎終靳收還將使遺種餘孽漸生覬覦慮無所不至其爲無窮之憂庸可極乎伏願聖上深留三思亟寢罪人積復官之命許澓猖狂跳踉之罪亦令攸司嚴法重繩以絶方來之患焉金聖鐸罪名分揀之命此又何擧也渠之丁巳一疏追襲玄逸之凶言指意之陰險叵測莫逃於天日之下至被設鞫刑配則亦豈尋常負犯而乃於賊積宥罪之日又有此過中之擧乎其有關於隄防之大義一也亦願亟命收還以光聖德焉臣等無任云云省疏具悉勿煩
정조 19년
校理沈奎魯校理高宅謙副校理尹序東等疏曰伏以臣等伏見院議批旨始知有許積復官之命臣始也驚惑終焉憂歎實不能無憾天地之大也噫彼許積卽逆堅之父也逆堅之締結逆宗排布體府陰圖不軌罪關宗國至妖之情節狼藉極逆之罪惡昭著則積爲其父其敢曰在家不知而身爲首相多年秉國匪徒不能嚴斷其凶謀逆節乃反卵育愛護任其醞釀幾使宗社阽不測之危此其罪固合罔赦有難輕貸者也一國之公議已定百年之丹書自在而千萬不意特仍渠孫之冒籲不待該曹之防啓不詢廷臣之僉議而遽下此雪其齎冤宥其削職之命此何擧也此何事也義理之晦塞刑政之乖亂已無可言而從今以後凶孽干恩之徒將接跡而至矣以殿下之聖明何不念及於此而有此萬萬非常之擧耶臣等職忝論思不勝憂慨玆敢聯籲伏乞聖明俯垂鑑察亟寢許積復官之命以嚴隄防以重刑法焉臣等無任云云省疏具悉勿煩
정조 19년
吏曹判書沈煥之疏曰伏以昨者以賤臣許積雪其齎冤宥其削職事伏承傳旨矣嗚呼我殿下盛德亶在於善繼而善述明義理而愼刑政則今玆聖敎何爲而發也夫積之罪大關宗社昭在句石今經四聖朝百有餘年而縉紳章甫萬口一辭以至街童走卒尙能呼其名而指其墟曰彼設體府而謀逆之處也臣自童年今爲老白首只聞積之爲國賊而雖病於偏黨之論者未嘗或置然疑之辭於其間也則是所謂天下之公案也我聖祖以其爲遠相而寧減其律猶不得不用以常刑而恩法互行至今傳說於閭巷矣噫山川不改鐵案常在金石可泐丹書不泯則今玆聖敎何爲而發也臣伏見一提學臣尹蓍東之疏則歷論積之凶謀逆節按年考案指陳證左瞭然如目前事耳臣雖有筆何事乎疊書而殿下亦以其言爲是矣然則積之罪可宥耶不可宥耶臣不敢知聖意硬定義理闊略刑政猶復堅持於昨者之所敎乎是其言而不肯恢轉環之量則臣不能無憾天地之大也嗚呼去年宥一賤臣尙喆又去年宥一賤臣吳始壽而廷臣不能爭國家幸無虞矣聖志所向遂無疑難又須今年宥一賤臣而猶有未足至於金聖鐸之竝滌其案矣近者竊伏覸殿下有所欲爲者輒用籠絡顚倒之權以致國體虧損群情驚惑一事甫定一事旋生而淸朝常有震蕩之憂四方未蒙太平之化今日之事亦有不可已者乎臣嘗聞逆堅設一宴于其父所處之堂集其徒黨方圖不軌而大張遮日僭如御幄之儀其機甚急伊時聖祖親登後苑高處俯瞰其形跡而乃命緹騎發捕云此事尙傳於故老間則積之心可恕而跡不犯之敎臣不敢奉承矣至若隱憂而永歎者不全在於一賤臣之得脫大案而已也自今以後瞻弘鐫黯之若有餘孽者皆敢生心覬覦投袂而起接踵而來侮弄我國法乖亂我世敎則其爲宗社後日之禍將如何哉伏乞聖明念義理之方闡惜刑政之有乖特寢積聖鐸宥其罪之命以嚴鞫案以壹民志焉臣無任云云答曰省疏具悉大義與淫朋各異大義則旣明而猶患其不明益明之淫朋則雖破而猶患其不破益破之然後始可謂繼志述事卿不見觀志章章句乎皇極一篇卽予金秤書庚申之事甚詳堅固賊也故相何與乎所請不允待後日政故相復官敎旨安寶成送
정조 19년
同義禁權裕疏曰伏以臣待罪金吾之任纔十餘日矣昨日夜中忽伏聞以逆孽許澓之擊錚事特下許積復官之命啓下本府臣奉讀判付竊不勝萬萬驚惋之至夫許積之罪今不必多言惟其開置體府手握兵權指揮凶子暗地排布締結楨柟綢繆璽瑛將售不測之圖者畢露於其時按問之下由是而肅廟朝處分炳如日星嚴於霜雪文案昭著情節狼藉至于今百餘年雖輿儓下賤亦莫不知其爲謀主巨魁則此眞孟子所謂百世不能掩者也而今其後孫敢生伸雪之計謂天可欺謂人可誣爲此犯蹕鳴錚之擧誠一世道之大變怪也理當嚴辭退斥痛加刑章以絶亂臣賊子之伏法藏凶以杜凶孽醜類之干紀逞私而今乃淸脫其貫盈之惡昭洗其丹書之案仍使其職名復舊豈意聖明之世有此乖當之過擧乎竊覸我殿下好生之德無論古今凶逆或多傳之於生道而至於此事則獨不念先朝處分之至嚴至重者耶詩云不愆不忘率由舊章在殿下率由舊章之道豈容若是輕許之哉臣職忝守法之地義在執藝之諫有不敢泯默者玆將數行文字略陳愚衷伏願殿下俯賜鑑量許積雪冤復官之命亟令還寢許澓犯分叫閽之罪亦使嚴刑遠配以明國綱以正人紀幸甚幸甚抑又念承旨之任責在惟允今此判付係是非常之敎而承書之際無一言爭執下院之後無一人覆難循例卽下於該府有若尋常處分者然如此承旨奚但溺職而已哉臣謂伊日諸承旨亦宜竝賜嚴處以警具僚焉臣於昨日治此疏入呈政院而謂有獨疏禁令終不捧納竊料禁令本意似必指三司中不欲聯名各自陳章者而至於他有司之臣則未必竝入於禁令故今又冒陳臣尤死罪無任云云以同義禁權裕上疏傳于成種仁曰如許不緊沒着之疏皆可捧入乎捧納承旨從重推考原疏還給
정조 19년
乙卯十月十四日辰時上御誠正閣諸承旨持公事入侍時行都承旨蔡弘履右承旨成種仁左副承旨金啓洛同副承旨鄭尙愚記事官趙台榮假注書尹命烈記注官金良倜記事官吳泰曾檢校直閣金勉柱以次進伏訖上曰右承旨馳詣宗廟景慕宮奉審摘奸以來仍命書朴燦玟上言判付訖敎勉柱曰訥齋集卬進事自內閣行會該道伯可也命尙愚書刑曹公事判付訖命退諸臣以次退出
정조 19년
行都承旨蔡弘履坐直行左承旨林濟遠在外右承旨未差左副承旨未差右副承旨李鼎德在外同副承旨李肇源在外注書趙台榮仕直一員未差假注書尹命烈仕事變假注書洪奭周仕
정조 19년
藥房提調李時秀副提調蔡弘履啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
蔡弘履啓曰大司憲未差執義申禹相掌令韓興裕黃乃正持平李明孚李寅采在外監察茶時之意敢啓傳曰知道
정조 19년
蔡弘履啓曰備邊司郞廳來言今日賓廳日次而大臣身病不得來會云矣敢啓傳曰知道
정조 19년
察弘履啓曰專經文武臣殿講及日次儒生殿講十七日爲之事命下矣處所以何處爲之乎敢稟傳曰便殿爲之
정조 19년
蔡弘履啓曰同副承旨鄭尙愚今日不爲仕進卽爲牌招何如傳曰允
정조 19년
以左副承旨鄭尙愚牌不進罷職傳旨傳于蔡弘履曰只推
정조 19년
傳于蔡弘履曰濟州文官在京人入侍
정조 19년
傳于蔡弘履曰聞摠帥言該廳別驍士等都試直赴額數比前減一爲渠輩抑鬱之端云此雖微事豈可以一窠之分屬華城爲渠輩向隅之歎乎特以直赴一窠加給摠廳以爲依前試取之地事分付該廳及兵曹
정조 19년
傳于蔡弘履曰今番刑曹金聖鐸事判付使之照檢頒布則一命誤以一名書頒云音雖相似義則千里下敎之下焉敢若此當該入侍承宣遞差
정조 19년
承旨前望單子入之李身晦李鼎德李肇源落點
정조 19년
蔡弘履啓曰新除授承旨李身晦資是嘉義都承旨蔡弘履乃是嘉善座次有違格例且年限已過何以爲之敢稟傳曰前望點下勿施更待下批牌招察任
정조 19년
蔡弘履啓曰新除授行左承旨林濟遠時在忠淸道石城地右副承旨李鼎德時在慶尙道慶州地同副承旨李肇源時在京畿廣州地竝斯速乘馹上來事下諭何如傳曰允
정조 19년
吏曹口傳政事以刑曹正郞盧稱造紙別提權襈相換刑曹正郞徐在修永禧殿令李觀秀相換刑曹佐郞柳肅之敦寧主簿徐應輔相換
정조 19년
傳于蔡弘履曰兵曹判書禁軍別將推考
정조 19년
傳于蔡弘履曰今因珍島以昨年湖南尤尤尤甚邑移配事閱徒流案思之今年何年欲使蝡蠢知動而故相何人也何家也嘗聞辛巳事於伊年兩李相無愧色然且況閔秉顯相顯兄弟事發啓者卽臺臣姜文煥而文煥辱臺之駭擧率是陳平之橫逆以至特刊臺望之事秉顯事亦然名曰船遊其時卽渠被衰之初云則至今置謫殊非當律每念錦城家如物在喉且是應坐之外兩人放送事分付
정조 19년
傳于蔡弘履曰捧納該房承旨及當該堂上西間嚴囚該吏令該曹刑推一次
정조 19년
蔡弘履啓曰捧納承旨西間嚴囚事命下矣右承旨成種仁依定式遞差傳旨捧入之意敢啓傳曰知道
정조 19년
蔡弘履啓曰臣與右承旨成種仁伴直矣纔已禁推出去左承旨林濟遠右副承旨李鼎德同副承旨李肇源俱在外伴直無人未差之代政官牌招開政差出待下批仍卽牌招推移入直何如傳曰待開門牌招
정조 19년
傳于蔡弘履曰拿處禁府堂上許遞前望單子入之待下批牌招察任
정조 19년
同義禁前望單子入之蔡弘履落點
정조 19년
蔡弘履以備邊司言啓曰關西後運襦衣一百四十五領紙衣一百領照數稱量木品紙品及綿品亦爲看審監封逢授於齎去禁軍處沿路輸運及本道頒給等節更爲各別關飭之意敢啓傳曰知道
정조 19년
蔡弘履以兵曹言啓曰專經武臣講官加抄啓人員別單書入之意敢啓傳曰知道
정조 19년
蔡弘履以兵曹言啓曰備邊司郞廳朴友淵啓下時誤以李友淵書入不可以備邊司郞廳循例書入而臣於今日專經武臣講官望遽然以朴友淵書入者大是不察臣不勝惶恐而原單子中拔去之意敢啓傳曰知道
정조 19년
蔡弘履以義禁府言啓曰珍島禁府罪人養遂白翎者斤萬才喜法聖繼龍今連新暹海南德履靈巖白翎椒島之前去數多抄出移配後草記事命下矣珍島郡定配罪人養遂黃海道長淵縣白翎鎭者斤萬才喜全羅道靈光郡法聖鎭繼龍今連新暹海南縣德履靈巖郡黃海道長淵縣白翎鎭罪人中具純江原道平海郡椒島鎭罪人中李淧慶尙道南海縣移配而養遂者斤萬具純李淧依例發遣府書吏羅將押送于各其配所其餘罪人係是緣坐竝令刑曹擧行之意敢啓傳曰知道竝令該道定將差押付具純移配該道陸地長淵縣李淧赦典欲爲擧論而未果放送可也
정조 19년
蔡弘履以義禁府言啓曰珍島郡定配罪人養遂黃海長淵縣白翎鎭者斤萬才喜全羅道靈光郡法聖鎭繼龍今連新暹海南縣德履靈巖郡長淵縣白翎鎭具純江原道平海郡豐川府椒島鎭李淧慶尙道南海縣移配草記批旨內竝令該道定將差押付具純移配該道陸地長淵縣李淧赦典欲爲擧論而未果放送可也事命下矣具純黃海道長淵縣移配而與才斤萬才喜繼龍今連新暹德履定將差押付于各其配所李淧放送事分付各該道臣之意敢啓傳曰知道
정조 19년
蔡弘履以義禁府言啓曰時囚罪人李殷模原情公事判付內代捧雖發明虛留則自服區別功議勘放後草記事命下矣取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪杖一百以上之罪告身盡行追奪矣李殷模無功議云告身盡行追奪又五年禁錮黃海道平山府麒麟驛徒三年定配而以傳旨內辭意具罪目依例發遣府書吏押送配所何如傳曰允
정조 19년
蔡弘履以刑曹言啓曰依傳敎本曹所管全羅道定配罪人中珍島後傳過希白翎鎭繼孫明川府金甲島吉孫仁涵椒島鎭德惠三水府金洛海州牧金億碩黑山島珍島鄭道中鉢浦鎭南桃浦馬榮麟永宗鎭金甲島金千龍端川府姜大得木浦鎭得謙黔毛浦鎭竝移定配所依前罪目卽爲押送事分付道臣之意敢啓傳曰知道今日持公事入侍時承宣所奏可謂奇怪珍島之爲昨年湖南尤尤尤甚而該邑便閱一劫凡有聰官孰不竊剽況渠以嶺邑出宰之人宜知昨年民情則昨夜濟州事判下之後爲念珍島有此下敎抑何故揚眉吐氣有若請寢宥釋者然豈不爲呵呵道人之所笑乎且一島疊配其例昭然乙亥委官之治逆最稱無於古而嗇坦等諸賊空其群而混配若徙邊之全家伊時峻論未聞以此爭執則此承旨何爲者敢發張湯來後臣講外之律者駭惡甚矣茂山陳福慶興晦吉鍾城獻遂穩城林得蝟島典得等與珍島養遂後傳過希等移配於豐川府令各該道定將差押付事分付可也
정조 19년
蔡弘履以義禁府言啓曰刑曹草記批旨內養遂移配豐川事命下矣全羅道珍島郡定配罪人養遂黃海道豐川府移配而定將差押付于新定配所事分付該道道臣之意敢啓傳曰知道
정조 19년
蔡弘履以刑曹言啓曰本曹所管黃海道定配罪人中白翎椒島之前去數多抄出移配後草記事命下矣白翎姜一生椒島成孫金致弘等當初罪名俱係島配故姜一生全羅道蝟島鎭成孫慶尙道巨濟府金致弘南海縣竝移配白翎李德彬江原道平海郡椒島曺允信平安道陽德縣竝更定配所使之依前罪目押送事分付道臣何如傳曰允輕罪之公然遠配豈成說乎金致弘海西陸地移配姜一生令道臣嚴刑一次放送成孫仍置李德彬移送水營永定該府白丁徒流案拔去
정조 19년
蔡弘履以刑曹言啓曰因白翎椒島定配罪人等移配草記批旨內輕罪之公然遠配豈成說乎金致弘海西陸地移配姜一生令道臣嚴刑一次放送成孫仍置李德彬移送水營永定該府白丁徒流案拔去事命下矣依傳敎椒島成孫仍置金致弘道內陸地長連縣更定配所曺允信依前草記平安道陽德縣移配白翎李德彬移送本道水營永定白丁姜一生嚴刑一次放送事竝爲分付于該道道臣之意敢啓傳曰知道
정조 19년
蔡弘履以刑曹言啓曰咸鏡道鍾城府定配罪人秉顯慶尙道河東府定配罪人相顯等放送事命下矣依傳敎秉顯相顯卽爲放送事分付該道臣之意敢啓傳曰知道
정조 19년
蔡弘履以刑曹言啓曰因學生安後良妻具氏擊錚原情判付內除尋常詳査決給俾無齎冤呼訴之弊事判下矣取考原情更爲査實則乃是繼後事也此非臣曹所可決給者令禮曹決處何如傳曰允
정조 19년
禁府啓目前虞候朴載熙擊錚原情云云朴載熙亦依先朝受敎爲先放送爲白乎旀所供如此上裁何如判付啓渠以渠父渠兄之遺意不憚訊推能言諸般弊瘼別無可罪之端兺除良諸條經綸間多可用令兵判招問草記爲良如敎
정조 19년
乙卯十月十五日辰時上御誠正閣藥房入診諸承旨持公事入侍時提調李時秀副提調蔡弘履右承旨成種仁記事官趙台榮假注書尹命烈記注官金良倜記事官吳泰曾檢校直閣金勉柱醫官柳光翼金孝儉金光國白成一李周憲丁希泰以次進伏訖時秀曰近日頗寒聖體若何上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫官待令使之入診何如上曰置之可也命書傳敎曰近來刑曹郞廳多不擇人尋常奏御文書無難錯誤該色郞廳拿處其餘可以相換者令吏曹問于刑曹口傳另擇相換此後除非外任切勿移擬他職事分付銓曹上曰昨日以濟州事有所判下於草記者卿果卽爲傳示於右相乎時秀曰卽與右相往復仍卽行會湖南道伯處以爲預先區劃之地矣上曰船粟事大臣以爲何以則島陸兩便云耶時秀曰大臣以爲不滿萬包之穀則無以濟活此數專責於沿邑則勢亦末由與道伯相議以爲從長區劃爲當云故以此意行關該道亦以私書相通矣上曰濟州文官入侍賤臣承命出傳與奉常副奉事邊景鵬偕入進伏上曰爾於今春科時上來仍爲留京乎景鵬曰然矣上曰爾之同榜諸文官何不上來乎景鵬曰當初下去時以追後上來爲言矣又逢年事之失稔皆有仰事俯育之責不得離捨而來矣上曰爾雖不得歸濟州聲信必當續聞秋事較前年如何云耶景鵬曰猶可有取種者此似勝於前年矣上曰旣不得食何以取種前年捐瘠之多雖曰有司之不善擧行而亦莫非朝廷之責也每一念及予心如何爾知有若已推之之文字乎景鵬曰知之矣上曰濟州事豈不然乎明年若又捐瘠之如前年則予心爲一日一食之計而昨日判付中有傷事面初不提及矣爾是濟州人如有可言之策悉陳無隱可也景鵬曰臣生長濟州習知民情而若値飢歲實無轉而之他之路故一隅海島每多捐瘠商賈之來往雖不禁遏民之有資産者始得懸保出送而至於貧殘流丐之類例不許越海故雖欲寄命於持瓢一呼之中勢無其由今此大無之年特許其任意出陸得沾其滯穗之利而徐待年豐以爲刷還之地則庶或無塡壑之患矣上曰往言於有司堂上中曾經濟牧人使卽行會該牧以爲從便措處之地可也出擧條上曰雖於此後如有所聞之言可救之策爾須往見大臣及有司堂上續續言之可也仍命先退景鵬退出上曰草記之誤書莫若近日至於今日備邊郞李友淵以朴換姓予則知有李友淵而不知有朴友淵矣此委折承旨筵退後詳問回奏可也時秀曰勅需自多預講之事而其中人蔘又是絶貴若以江産責用則實無其道近日節使之行亦多有家蔘混用之例以家蔘預備何如上曰依此爲之時秀曰勅行出來後例以醫鑑經書待令于上副使館所而經書雖不持去醫鑑則亦多有持去之時矣無論持去與待令冊子一經勅行堆積一處經歲經年一不曝曬故日前點檢太半蠧蝕漏壞臣意則以爲及今更考其中傷損漏落處令有板處卽爲印出以爲備待之地好矣上曰依此爲之上曰曾聞勅行所造給屛風皆以生木爲機故纔到義州木自生瀝合而不開此豈非貽羞他國乎不但屛風凡諸物種之造給者必皆堅緻無復如前可也時秀曰應備物種每患臨時促辦故自多如此之弊今番則預先經紀以爲造備之地何如上曰及今爲之好矣上曰銀店事何以爲之乎時秀曰多般探問亦不無陳告之人必送計士目見其形止然後可以稟旨開礦故今亦三數處出送計士而姑待其還白矣上曰豐德開店事果何如云耶時秀曰設店之初姑未知多寡而銀脈則頗豐厚云矣上曰三南年分狀今皆來到乎時秀曰全羅道獨未及報來矣上曰聞道伯方有病云矣種仁曰昨日所下傳敎有萬萬憂憤者敢此仰達矣上曰處分有斟量者爾何多言斯速退去仍命退承史以次退出
정조 19년
行都承旨蔡弘履坐直行左承旨林濟遠在外右承旨李儒慶坐直左副承旨徐美修在外右副承旨李鼎德在外同副承旨李肇源在外注書趙台榮仕一員未差假注書尹命烈仕直事變假注書洪奭周仕
정조 19년
蔡弘履啓曰禁衛營將官來言今日本營軍兵日次私習云矣敢啓傳曰知道
정조 19년
蔡弘履啓曰御營廳將官來言今日本廳軍兵日次私習云矣敢啓傳曰知道
정조 19년
傳于蔡弘履曰都承旨入侍
정조 19년
蔡弘履啓曰吏曹判書沈煥之參判洪明浩牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰苦哉收牌前望入之牌招
정조 19년
承旨前望單子入之李晩秀尹行恁落點
정조 19년
蔡弘履啓曰左承旨林濟遠右副承旨李鼎德同副承旨李肇源在外右承旨李晩秀牌不進一員未差院中只有臣一人伴直無人右承旨李晩秀更卽牌招入直何如傳曰許遞與未差之代前望單子入之待下批牌招察任
정조 19년
承旨前望單子入之徐美修李儒慶落點
정조 19년
蔡弘履啓曰新除授承旨李儒慶徐美修方在罷散中何以爲之敢稟傳曰敍用
정조 19년
蔡弘履啓曰新除授左副承旨徐美修時在京畿陽城地斯速乘馹上來事下諭何如傳曰允
정조 19년
傳于李儒慶曰文武臣儒生殿講退行事分付
정조 19년
以漢城府坐不坐單子傳于李儒慶曰懸病及未肅拜堂上許遞前望單子入之
정조 19년
以校理高宅謙副校理尹序東修撰鄭東幹副修撰林漢浩牌不進罷職傳旨傳于李儒慶曰只推
정조 19년
李儒慶以弘文館言啓曰本館下番闕直事甚未安校理高宅謙副校理尹序東修撰鄭東幹副修撰林漢浩旣有只推之命竝卽牌招以爲推移入直之地何如傳曰允
정조 19년
以江華留守金履翼狀啓內司別提還入防守處旣是奉命之行則惶恐待罪事傳于李儒慶曰與防遮有異經歷留守姑不嚴處而名以奉命所謂官員之還爲避入駭痛莫甚令守臣開坐於通廣處公廨大張威儀拿入嚴棍回示後充定墩臺軍狀聞事回諭
정조 19년
李儒慶以兵曹言啓曰明日殿座時別雲劍具㢞時無職名依例口傳付軍職何如傳曰允
정조 19년
兵曹口傳政事副司直具㢞
정조 19년
李儒慶以兵曹言啓曰今十月十七日武臣堂上朔試射日次而殿座相値不得爲之之意敢啓傳曰知道
정조 19년
李儒慶以禁衛營言啓曰因禮曹草記愍懷墓捉虎次善放砲手二十名定將校出送矣多日行獵終不搜捕軍兵之屢日露處亦涉可悶今姑撤罷之意敢啓傳曰知道
정조 19년
李儒慶以刑曹言啓曰依下敎承政院座目行首書吏金聖淳首班書吏金宗烒嚴囚之意敢啓傳曰知道爲先嚴杖取招捧供以入可也
정조 19년
李儒慶以刑曹言啓曰禁府該吏嚴刑一次事命下矣義禁府執吏書吏金台鉉箇箇考察各別嚴刑一次之意敢啓傳曰知道
정조 19년
行都承旨蔡弘履疏曰伏以臣於昨日金吾草記替當擧行其在私意萬萬惶愧且旣兼內醫院副提擧則不得兼刑獄之官卽古例也玆敢援例忙陳短章伏乞聖明亟遞臣所帶金吾之任以存公格以安私分千萬幸甚臣無任云云答曰省疏具悉兼帶許遞
정조 19년
乙卯十月十六日辰時上御重熙堂諸承旨持公事入侍時行都承旨蔡弘履記事官趙台榮記注官金良倜記事官吳泰曾以次進伏訖上曰在院承旨只卿一人乎弘履曰然矣上曰六房皆無公事乎弘履曰果無一張之仰奏矣命書榻敎曰日次儒生專經文武臣殿講試官通用武臣則考官參考官各一員加差命書傳敎曰身爲法官不知法例其可曰國有法乎欲效執藝之義以疏爲之猶或可也焉敢更犯無嚴無於古之駭習謬規乎近來則藩臣狀啓有司草記皆不敢爲之則忽又冒犯雖曰生疎所致我國吏胥之國若以法例之不然言之則該堂豈爲之該房亦豈捧入乎何責下吏罪在官員時囚罪人權裕爲先削職放送成種仁不敍放送又命書傳敎曰行首宣傳官改差前宣傳官李勉兢敍用仍任以抑承宣時駭濫之習命退承史以次退出
정조 19년
行都承旨李鼎揆在外左承旨申耆坐直右承旨李儒慶坐左副承旨金勉柱坐右副承旨兪漢寧坐同副承旨李庚運坐直注書趙台榮拿處一員未差假注書尹命烈仕直事變假注書洪奭周拿處
정조 19년
李儒慶以都摠府言啓曰今日入直內三廳武兼禁軍及軍兵等中日習射請出標信傳曰泥濘置之
정조 19년
李儒慶啓曰來二十一日輪對日次矣敢稟傳曰當次人臨時受點待下敎來待
정조 19년
李儒慶啓曰禁衛營將官來言今日本營軍兵日次私習云矣敢啓傳曰後日次爲之
정조 19년
李儒慶啓曰御營廳將官來言今日本廳軍兵日次私習云矣敢啓傳曰後日次爲之
정조 19년
傳于李儒慶曰諸承旨持公事入侍
정조 19년
傳于李儒慶曰軍士房承旨入侍
정조 19년
李儒慶啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
承旨前望單子入之李鼎揆金勉柱落點
정조 19년
李儒慶啓曰新除授都承旨李鼎揆時在慶尙道慶州地斯速乘馹上來事下諭何如傳曰允
정조 19년
傳于李儒慶曰求助之時承旨不可不備員在外承旨許遞前望單子入之待下批牌招察任
정조 19년
承旨前望單子入之兪漢寧李東馨李庚運申耆落點
정조 19년
李儒慶啓曰大司憲未差執義申禹相掌令韓興裕黃乃正持平李明孚李寅采在外監察茶時之意敢啓傳曰當此求言之時三司言責之臣不可不備員與諫院玉堂未承批拿處在外人員許遞前望單子入之待下批與未肅拜臺諫牌招察任
정조 19년
三司前望單子入之執義柳畊掌令吳翰源李春輔持平洪秉臣趙萬元司諫尹序東正言李儒修副校理宋翼孝李明淵修撰李基讓副修撰李升運應敎韓光植副應敎鄭東觀落點
정조 19년
李庚運啓曰新除授應敎韓光植副應敎鄭東觀持平洪秉臣方在罷散中何以爲之敢稟傳曰敍用
정조 19년
傳于李庚運曰新除授玉堂鄭東觀李明淵情勢似然前望勿施以中批施行
정조 19년
漢城府堂上前望單子入之判尹徐有隣右尹金魯永落點
정조 19년
傳于李庚運曰以兼帶金吾之任屢勤召命尙無動靜豈或處義反涉緊重分義有所不暇顧而然乎昭晳之外劈破何如則當者之墨池恩山姑勿論同朝之視之者亦孰不知之乎然而禮使之道四維不可不忽稍待爲日之屢改日前更有召命則曰來曰否無一答對竝與引免之章而不爲之命令而草莽道理而放倒重臣果不善思矣向於求言也讜言莫聞所狼狽者重臣兄弟今日召災之一端安知不由於向日之干和乎此所以留中之疏頒下俾開疏卞之路別授新銜促卽出仕者也於是乎夷險燥濕更有何可顧乎新除授漢城府判尹徐有隣卽爲牌招斯速膺命名雖楊州抱川必在百里之內拔例出送命牌無敢在外違召拔例之牌在鄕違傲是眞箇無憚之人聞此敎焉敢不卽致身闕外乎此意嚴飭
정조 19년
傳于李庚運曰所下嚴敎何如則雖在近百里之地疾馳往來綽可反之而今旣侵夜謂以在外竝與城外而不爲進步然則命牌當委置鄕舍乎國綱所在萬萬駭然判尹徐有隣爲先從重推考毋敢以在外更爲入稟雖至夜深星火嚴飭牌去來知入
정조 19년
傳于李庚運曰詞訟劇地不可一任其處義而瘝曠臺疏旣請譴罷宜令一伸俾存四維刑曹當該被論堂上許遞姑爲留窠事分付銓曹
정조 19년
以刑曹正郞徐在修拿處傳旨傳于李儒慶曰分揀
정조 19년
傳于李儒慶曰當該注書拿處
정조 19년
左承旨申耆右承旨李儒慶左副承旨金勉柱右副承旨兪漢寧同副承旨李庚運等啓曰伏以近日雨雪交下風雹兼作甚至於今日雷電之變而極矣伏惟我殿下一德不懈萬機惟勤固宜天心悅豫災沴不作而向者微雷曾未幾何又有此轟轟之聲燁燁之光殆無異於盛夏臣等相顧愕眙誠不知何以致此於聖明之世也際伏承責躬之敎至誠惻怛求言之旨逈出尋常至以易經中十五卦體象爻辭歷詢弭災之策臣等豈敢不略暴愚昧對揚休命乎於戲水雷經綸君子之事而廊廟之上果有需世濟艱之彦乎上下順從大臣之責而三事之列亦有剛應志行之人乎隨之大義聖人所贊而明主在上何其治效之愈邈也明罰勅法先王所重而凡係懲討何其天網之太恢也陽雖至微固宜靜養而抑陰之政或有欠闕耶物與無妄出自至誠而對育之工或有間斷耶頤養之道德體當先而燕閒言動克合中和之工歟雷風相與不易之象而凡百施措能盡恒久之道歟進退不可大壯之終而處柔者或有用壯之慮耶雷雨作解天地之澤而宥罪則或有失刑之擧耶損上益下民之所悅則恩澤蠲減無下究之實遇災恐懼自修之工則應旨章奏多應文之歎永終知敝風俗所關而閭巷之間或有睽乖者耶天地盈虛戒在豐盛則治安已久或忽苞桑之訓耶用過乎儉侈大是防而習尙已痼或忽撙節之方耶凡此諸條不過爲仰答天問而易理玄奧亦不敢以某卦某應傅會以對而目下召災之道亦豈無一二附陳者乎積鐸之一時宥赦逆孽之同邑移配實爲無前之過擧而旣有政院之覆難諸臣之爭執不待臣等之言想有所惕然回悟故雖不敢架疊爲說而臣等之憂憤痛迫愈久愈激者最是禁令一事也我二行八字刀削朝著携貳而保合大和斷無其望民窮轉甚而歎息愁恨不絶厥聲財用關係何如而公私匱竭之弊年增歲加今至莫可奈何之境度支應用到處借貸太倉頒祿至移他司古人所云國計哀痛者此也何況燕使早晩當至而京外支費無所預辦有識寒心莫此爲甚隣邑過客爲酷吏橫殺而竟議傅生邊塞悍卒劫鎭將以梃而未伏當律以言乎紀綱則紀綱日頹以言乎風俗則風俗日夷爵賞太濫反啓徼倖之路刑罰不中有乖懲畏之典凡今日可驚可憂之事難以毛擧則仁愛之天豈不諄告我殿下俾有以大警省大振作以爲轉災爲祥之好機會耶伏願聖明穆然深思翻然改圖對越之工先自易象中體驗凡於政令施爲之間動循天理允合人和克講修省之方務盡消弭之策千萬切禱之至惶恐敢啓答曰知道當留意矣
정조 19년
傳于李儒慶曰兩湖尤甚處昨年停退條還穀有仍停之命而還與餉一體施行乎若以還與餉之不爲竝擧於傳敎中至於還穀仍停則甚非本意此意令廟堂分付兩道道臣處
정조 19년
申耆以備邊司言啓曰卽見全羅監司徐鼎修災實分等狀啓則光州等三十四邑置之稍實全州等十九邑一鎭置之之次尤甚名色不爲擧論仍以爲今年諸般災摠合爲九千六百七十三結九十一負六束地部劃下七百結外不足災八千九百七十三結九十一負六束特許加劃後錄諸條竝請令廟堂稟旨分付矣其一各邑鎭舊還中吏奴所逋外一傡停退事也其一臨陂沃溝等兩邑以昨年尤甚之處今年被災無異於海南等邑依昨年尤尤甚邑例停退還餉特許全數仍停事也其一南原尤甚諸坊依臨陂沃溝例昨年停退還餉亦爲全數仍停事也其一各年拯劣米太一竝停退事也其一各司所管舊逋奴婢身貢指徵無處者限明秋停退事也其一推奴徵債防塞事也分等依狀請施行今年農形湖南一路最優於諸道沿邊若而邑未移外別無大段可執之災名宜不至於近萬結之多而昨今年來兩湖民事不可無另加軫恤之道事目災七百結外加劃七千三百結以準八千結之數使道臣均分精俵俾無災民白徵之弊後錄諸條中各邑鎭舊還吏奴逋外一傡停退事本道穀簿漸不如前而島民接濟又在其中若當此等之歲不爲收殺則畢竟至於蕩減而後已除昨年尤甚尤尤甚諸邑其餘諸邑鎭昨年停退當捧條外各年舊還限折半分排收捧臨陂沃溝兩邑及南原北面五坊昨年停退還餉全數仍停事特下別諭係是曠絶之澤苟非民情之切急則宜不敢更事煩瀆其所請亦不過兩邑及五坊而已依所請許施各年拯劣米太及各司所管舊逋奴婢身貢限明秋停退事拯劣之納皆在沿邑而沿農遜於諸邑舊逋身貢之指徵無處者果難於竝督一體許施推奴徵債防塞事旣是年例亦許諸道依狀請施行事竝爲分付何如傳曰今年湖南稍熟於湖西瘡痍之餘民力殆竭旣使新舊竝督更靳若而闊狹惡在其恤民隱之意乎況於今曉有風雷之示警而其占應於損上益下値此修省之時何可較計於從違之間乎一竝依狀請施行三懸鈴行會可也
정조 19년
刑曹啓目承政院座目行首書吏金聖淳首班書吏金宗烒等原情云云矣身等身爲院吏宜無不知之理而敢稱愚迷肆然捧入之狀誠極痛駭嚴杖之下已爲遲晩所當考律重勘而旣有捧供以入之命上裁何如判付啓首吏放送上直吏之曰以不知定式云者不知亦罪何故不知委折及知委折而詐稱不知委折待堂上備員更爲嚴杖期於得情以爲各別懲厲之地爲良如敎
정조 19년
右議政蔡濟恭箚曰伏以今曉轟燁之災又何爲而發於收藏之節也仰惟丙枕求衣凜惕之心當作如何臣不勝驚惶憂慮之至挽近以來冬雷之作殆乎無歲無之人心狃安其能知此非可常之理者幾希朱子有言曰冬雷秋雪時時有之人遂不以爲怪嗚呼今日之事不幸類是其所轉移之方臣極意思索愚迷鈍劣終未知何以爲措卽者史官奉齎責躬減膳之敎儼然臨示而十行之中歷擧大易十五卦中體象爻辭反復參驗詢之以政令施爲何事爲循理何政爲悖則至以乞言爲敎大哉聖人之言轉移之機不在他而其在是矣雖然臣本昧於易者於其觀象玩占固不敢撰爲說仰塞明旨而設令臣或可以指陳一二此不過如場屋擧子承主司之問逐條以對者耳以實不以文寧容如是臣姑舍是而以一日萬幾喫緊用工之事爲殿下陳之可乎臣竊常以爲殿下之政令施爲無所不合於天則而今天示警於殿下必欲大奮勵大振作者其意顧不在於使殿下百尺竿頭更進一步歟若其竿頭進步非別般高遠難行之事凡天下萬物未有無理之物天下萬事未有無理之事人主之應事接物惟貴乎窮其理之所在而力行之而已夫人主正心修身建其有極使天下咸服其心而柔克剛克各隨其宜臣無有竊持威權姿行偏私者是理之所宜也人主虛心來諫使天下之言無有壅閼而其或潛售偏黨暗濟己私者斥之退之固無不可若其慮王章之或弛憂隄防之將壞進言不已者嘉奬之採用之以鞏國勢是理之所宜也人主躬儉節用內而使府庫有紅腐貫朽之積以備水旱意外之災外而察州郡無敢稔其誅求貪黷之習使小民休養生息是理之所宜也若此類難徧以疏擧而惟其蚤夜顧諟推以擴之惟係於人主一心奮勵振作之如何而顧其要則在乎愼擇輔相使之協贊承佐以爲從欲以治耳今殿下若果盡心於上所云理之所宜者則何爲而忽於置相至以如臣無似濫竽於三事之列而莫之斥去之也臣之日前一箚妄自附於尊王法定國是而十行批旨誨諭截嚴疑之以色目習氣責之以噴爲辭臣滿心惶恧理宜出城胥命如批敎中故相已行之例而或慮因此而反要無端恩禮晏然承受若無省覺有相若此天豈不示之警哉伏願殿下益加猛省其所仰答不以新奇必懋實心實政以悅仁愛之心亦願斥去臣身改卜賢德俾盡燮理之方國事幸甚取進止答曰省箚具悉卿懇何云百尺竿頭更進一步乎昧於下學矧乎上達顧予望道一念非不孶孶瞻前忽後仰首俯視徒有不可階而升之歎宮墻數仞尙未及肩有時點檢欿然發騂此所以治之不徯志化亦不從欲而天怒於上民困於下災荒溢目憂虞熏心求爲少康之世亦未易焉者一則緣予否德二則由予不穀卿於何有卿於何有卿乃引以爲已愆欲效策免之文具於予心陟覺忸怩所辭宜不允卿須安心視事仍傳曰此批答遣史官傳諭
정조 19년
領敦寧金履素箚曰伏以嗚呼去夜雷異何其可懼之甚也其殷轟之響爍燁之光殆有甚於盛夏之時而加以暴風驟雹震撼盪擊光景之慘憺爻象之危怖非所宜有於聖明之時者不審此何異也旬日之中雷凡再作而向則隱微今乃震疊有若初爲諄諄而終示赫赫者然天道玄遠雖不可測要其戒告之丁寧威怒之深嚴夫豈無人事之失有以致之耶臣竊伏念殿下一念憧憧二十年如一日對越上帝敬謹寅畏所以迓續景命也效法列聖闡揚繼述所以丕弘燕謨也俯臨兆民愛恤字撫所以固我邦本也躬親萬機勤孜兢業所以咸熙庶績也凡所以事天理人齊家治國者無一事或有欠缺則仁天之所以眷顧孚感者不在於甘露景雲之貺而直在於迅雷飛雹之災抑又何哉某災之應某事漢儒傅會之說或近於穿鑿不經臣請姑置上天之警異而五行半刀削噫明義一書卽東方一部麟經而近年以來隄防漸夷至使極逆之子偃處田里而懲討莫行視若尋常又若日昨養獻諸孽之傡命量移而義理之蕩然極矣至如李淧者旣是九宗之親査干連九宗之逆案而亦在全釋之科亂逆無懲畏之地王綱有解紐之歎人君之政令無不相符於天時而殿下之處分若是其非常矣今日之災顧豈非人事之所召耶昔在肅廟之時適有風雷之災而臣高祖文忠公臣壽恒引大易風雷之象以爲遷善如風之速改過如雷之猛則必有益故易之象如此過者聖人以下所不能無惟貴速改而從善又於雷雹之告異也引洪範傳陳戒曰雹者陰䝱陽之象聖人在上則無雹又聞陽奮則爲雷陰凝則爲雹陰陽相薄則雷雹皆至以此觀之雹之爲災誠可畏而雷雹之傡作豈非尤可畏之甚也眷眷以扶陽抑陰之說三致意焉近日凶賊跳踉而乾綱日卑逆孽倖宥而天討不章雹擊之災適發於是時此豈非天人影響之理有不可誣者耶臣敢以臣祖之進於肅廟者仰勉於殿下伏願殿下深留意於扶陽抑陰之義改過從善之道以爲弭災答譴之方焉且臣於日前伏蒙聯箚批旨特擧臣高祖筵奏之語誨論諄諄臣且惶且感歷日莊誦第臣鹵莽不肖重以生晩家世之舊聞旣寡記錄之流傳亦疎實未詳此奏始末泯默縮伏深頌愧恧昨從掌故家得見伊時事蹟臣祖此奏特因事泛論初非許積罪案輕重之說而與批旨中引諭擬意自有間矣臣祖於伊時受命莅獄精白謹愼不敢使無辜而濫罹亦不敢使有罪而倖逭傅生置辟之際一切明白昭著實無含糊朦朧爲後日口實之資者其平允公嚴之心百世之下皎然可見今若以一時筵奏之不爲許積而發者屬之於若爲其地然以之爲宥罪復爵之一證則實非臣祖之本意而抑亦賤臣之不敢終默者也且賊鐫之就鞫也又以問目中添入體府復設一條爲請此事苟或眞箇無與於賊謀則體府一也鐫積之間寧有低昂之事而不欲加於此者必欲加於彼乎卽此推之伊時之筵奏自筵奏許積之罪負自罪負初無相干而爲證者明矣臣之如是覶縷誠不勝惶恐然顧今世道漸降故事漸晦此等義理誠有日遠日忘之歎若不一番仰質以暴其不然則竊有懼於庚申諸孽之干涉體府逆案者藉此而妄生覬覦之念也至若金聖鐸之處分伏見批旨有以知殿下逢今年念科名特用霈典之聖意而終不免過當之歎科名之在是年特渠適然之幸會而疏語之涉不道卽渠故犯之實罪假令聖鐸徒有故犯之罪而無適然之幸則其不可擧擬於疏宥之科者明矣伏乞更加三思傡爲收還成命俾漸微之義理重有光於今日則抑亦可爲遇災修省之一大助矣臣治箚繕寫之際伏覩求言之諭勤勤累百言一皆出於恐懼責己之誠虛佇來諫之意奉讀以還不勝欽仰之至第臣竊見從前求言之敎非有歇於今日而未嘗聞讜言直論陳於黈纊之前間亦豈無一二可取之說而亦未見實心採納之效無乃殿下之誠或有間斷而然歟伏願殿下勿以災異之警懼爲憂而惟以天道之悠久爲則恒以今日警懼之心爲心則轉災爲祥太平有象不出於殿下方寸之間而得矣幸殿下勿以常談而留心澄省焉答曰省箚具悉卿懇首尾千言都是勤攻秉燭整襟讀至屢回然而歷敍之闕遺多及於夢踏亭第一樓臨蹕之事此非不貳之過三爲四爲十爲百爲以期乎慣具瞻而習群聽外此政令擧措間輒失其平自有權度在焉寧忍樂爲附陳縷縷可感誠款之無隱抑有一語之不得不復於卿者卿雖曰體府一也寧有不欲加於此者必欲加於彼乎云而予則曰體府再設主客各異加諸彼此有涇有渭卿何不以先卿之心爲心不念眚災自眚災賊刑自賊刑之分槪乎己巳事尙忍言哉爲先卿痛之冤之炳若之義視同日星獨於庚申一案竊有從來宿昔之輪囷略示意於數昨處分不如是則何以明聖志於千載樹王綱於今日而公族莫保權戚無憚又莫得以快雪大老己未之恥矣予嘗喜古人語吾心如稱不能爲人作輕重之句大書壁間昕夕顧諟予心卽古人所謂吾心卿勿多言予實不惑仍傳曰此批答遣史官傳諭
정조 19년
刑曹參判金履成疏曰伏以昨以後傳妻與母許從事敢陳執藝之論祈蒙還收之命伏承傳旨下者有曰今年何年事事人人要令同慶有何不可況有前年定式者乎至於還給疏本飭令擧行臣竊伏念事事平和人人歡欣使匹夫匹婦無一物不得其所者實是大聖人光孝之盛德同慶之至意則今日爲殿下臣子者孰敢不欽承聖敎對揚之不暇而臣愚死罪竊以爲法者聖人爲萬世懼與天下約後王守之而已關石不重則綱紀不立綱紀不立則隄防不嚴此豈小故也哉況庚戌定式亶出從周之聖念而謹按皇朝律文則其所許從止於徒流而已今此逆屬之干恩極爲濫恣而不以爲罪凶孽之編配異於輕犯而無難許從使法綱陵夷而大異於皇朝律文臣則以爲殿下之從周只在於許從二字而失之於嚴防之本意也飭敎之下雖不敢不奉承而臣等溺職之罪於是乎著矣念臣受恩如天圖酬無地只願秉心以直隨處補闕以擬萬一之效而此心莫遂自歸於孤負之科愧在職守義難蹲冒臣方治疏自劾之際又下諸島罪人移配之命使極逆餘孽團聚善地有若無故平民者然噫明義一部書自此無可讀之地矣豈非大可驚心者乎雖自臣曹次第擧行而壞損名義誰任厥咎衷情飛越尤無容措伏願聖明特垂鑑諒亟賜鐫改以安私分焉臣於乞免之章宜不敢贅及他說而事在目下不容泯默玆以冒死尾陳焉嗚呼惟我先大王以欲法堯舜當法祖宗之語載之警世錄首篇以詔我殿下先王之意蓋曰祖宗之法卽堯舜之法也堯之授舜曰惟精惟一允執厥中朱子釋之曰精則察夫二者之間而不雜也一則守其本心之正而不離也二者卽人心道心之謂也一者卽弗參弗貳之謂也此堯舜之所以爲堯舜而先王以之殿下其不曰予有所受乎今此許積金聖鐸事兩重臣疏中卞之明執之嚴如臣固陋寡聞何敢容喙於其間而槪而論之積以堅爲子而其綢繆之跡安有不知之理聖鐸以玄逸爲師其凶憯之疏已著罔赦之罪如有心跡之可原王法之可貸者以我肅廟朝英達之識先大王恢蕩之德有何持疑於疏滌之典乎惟其罪關宗社語逼倫紀爲擧國公共之討故先王以義理裁之或追念夾室之對而終置典刑或特許田里之放而必靳全釋歷三朝百有餘年之間大防自在昭揭日星此先王所以守其本心之好惡而弗參弗貳者也然則我殿下精一之心法不必遠求於堯舜但當近取於祖宗而及其庚申之獄終歸䵝昧己巳之逆竝蒙昭晳則其可曰先王之志事也然哉殿下每一有事輒以繼述爲準的臣請以思傳本文陳之繼述二字上加一善字者其意何哉是謂帝王之業可大可久有足以光先烈而垂後昆者也今若以先朝未必然之志未必行之事而排一國之公議受千載之厚譏則其於思傳本旨果何如也殿下若於善字上先有理會而反之於今日之處分則其決然不可之義有不待臣言而知者伏願聖明裁察焉嗚呼殿下若曰慶年也故予欲惟願是從使凶種妖孽咸囿於太和之中則此有不然者夫仁者天地之大德而以生爲主然以生道殺民是亦仁也是以聖人用法不以干和爲念今此凶孽之疏滌適足以病其太和之正氣而縱有九原之感祝無異商羊之鼓舞天心之眷顧何關於此哉伏願聖明亟恢轉環之量快示從繩之德永有辭於天下後世焉噫臣之抱疏彷徨亦旣有日矣古之惟允亦有是否念臣陳腐之言固不足道儻或有志士之戇論藎臣之嘉猷不得徹於黈纊之下其爲有識之竊將如何哉伏願殿下竝加澄省焉憂憤所激冒犯出位之罪恭俟嚴誅無地自容嗚呼臣亦何心哉臣無任云云答曰省疏具悉勿煩
정조 19년
大司諫韓用龜疏曰伏以臣以庸駑之才忝臺閣之任無望堪承一味違逋惟當縮伏俟勘豈敢唐突論事而目見殿下非常之擧出於群情之外深恐義理湮晦隄防隳壞遂與僚臺聯陳短章略效憂慨之忱而誠未格天只承二字之批慙恧抑鬱如無所容又於此際伏聞逆賊澤遂之諸子諸姪爰及諸弟有移配豐川之命又有逆賊弘燮兩弟放送之敎臣於是益不勝愕然憂歎之至嗚呼今年卽吾東方千載一有之慶會也以殿下盡倫盡誠之至仁至德思推餘歡於八域含生猶恐一夫一婦之不獲其所至以法外造化施之於凶醜遺種臣雖愚迷豈不欲仰體我聖上惻怛懇至之意而第伏念莫嚴者關石也難化者龍蛇也低昻屈伸之際失其常法則滋蔓躑躅之憂伏在冥漠可不懼哉況彼澤弘兩賊卽能範之羽翼厚麟之部曲也若使此賊餘孽或團聚善地有瀜洩之樂或好還鄕里無拘縶之苦則是無法於天下也凡在掌法之列者孰敢奉承於成命之下而聞自該府該曹初不覆難遽已行會其所駭惋尤當如何噫逆如積賊而遽滌百年之丹書凶如聖鐸而且拂一世之公議復官之命分揀之敎次第而降爭執之論迭發於司直之地而上下相持收還無期乃於今日又有此萬萬過當之擧人心駭惑莫知攸屆此豈大聖人與衆共之之義耶伏願殿下淵然深思翻然回悟逆澤支屬移配之命賊弘兩弟放送之敎亟令還收以光聖德以嚴王法府曹行會之當該堂上竝施譴罷之典亦不可已也仍伏念臣於向日妄進一疏斷斷愚衷或冀其彰明義理扶植倫常以補我殿下一初平明之化而荒拙之文未達旨意骫骳之辭有欠直截慙悚之極如負大何豈意求助之聖意特軫包荒之大度煌煌恩批委曲鄭重至有可尙之敎臣於是百回莊誦微忱倍激第誠意未孚大禁自在滿腔忠憤不敢一暴於倉卒焦遑之時義理倫常適見其日漸斁敗而未見其彰明扶植腐心痛骨如不欲生況臣別有慙痛者顧今明義一部無可讀之地亂賊橫肆世道陷溺向臣所以惓惓致意於六條陳勉之中以效一得之愚者曾無絲毫之裨益盡歸無用之空言如彼澤弘逆節之最關名義者乃反使其親屬徙之宥之將作無故平民此何爲哉嗚呼爝火之無足補日臣固自料雖欲抗顔冒廁於冠豸伏蒲之列其將安所藉手而得免四方之譏笑乎玆敢更入文字畢暴肝膈伏乞天地父母俯垂鑑諒特許鐫免俾靖私義焉臣無任云云省疏具悉各有斟量者存一是法外一是題外何關於明義錄大義乎勿煩爾其勿辭察職
정조 19년
司諫尹序東疏曰伏以雷異之變未有甚於近日隱隱微微旣發於前轟轟燁燁又發於後一月之內層現疊出雖當盛夏發現之時疾雷迅電聖人必變者所以警天之怒況且天地閉塞萬物幽蟄雷未可出電未可現之時乎噫天意深遠固難測知若必以爲某事之失致某異某政之闕致某災則誠近於漢儒之傅會矣然其必人事失於下而後天變應於上未嘗有無所召而自至者則此必然之理也豈非今日殿下之所可警惕者乎惟我殿下臨御二十年一念存敬百度惟貞對越之誠冞勤於廈氈仁愛之澤徧及於蔀屋是宜天心底豫休祥荐臻而夫何近世以來災沴連仍至於今日之雷而極矣竊伏念天之有雷霆猶人君之有刑法也則天之警告欲人君之體行也無乃今日之刑法有所乖當而天乃以雷霆警告之耶夫刑法者人主之大柄而天下之公議也不可以人主之一心獨斷於上而必循至正大公之論然後行之故虞刑之惟明漢法之稱平此所謂人主所以與天下共公者也一或緇銖之低昻毫釐之撓奪則不可鑑空稱平而義理由是而漫漶典章由是而紊亂矣試以近日事言之苟有先入之見着於淵衷則王府之丹書無難伸雪不顧百年之公論秋曹之徒案容易闊狹以致一世之駭惑大臣卿宰言之而不允三司諸臣爭之而不從惟思聖意之自斷不念輿情之莫遏時日旣曠朝廷之爻象不靖情志未孚群下之幽鬱轉甚推此數事豈無上天之警告丁寧而雷異之召災非常耶惟願殿下亟恢轉環之量懋從納牖之義念義理之不可不明顧隄防之不可不嚴來諫如虞舜之設鼓受言如漢文之止輦必循簪紳之爭請克守金石之常典則矯救之方不待他求卽殿下方寸間轉移之事卿雲慶星和風甘雨不日而可致今日之雷卽所謂天心眷顧將大有爲之會也惟殿下念哉念哉仍伏念臣至庸極陋最居人下三司淸銜無望堪承而前後除旨間或夤緣而出肅居常愧恧每歎人器之不稱向叨是職適値慶月暫膺雖出於伸分闕啓自歸於乖體乃者堂疏論斥譏之以貽羞勘之以譴罷臣於是滿心慙赧無所容措薇垣新命又下於館銜逡巡之時手奉庚牌惶隕益甚情同株守職是鐵限自犯違傲實難逃罪臣雖不敢以見職自居而仰體求助之聖意略效陳腐之瞽說伏乞聖明勿以人微而廢言亦冀諒臣情勢仍削臣職以謝人言以靖私義千萬幸甚臣無任云云省疏具悉頃見領敦寧之批不必更煩刑曹處分事因法外之坐使兩故相之女漂泊無所能不爲干和之端乎蹕路入矚兼爲災邑民隱移置稍近地抑何不可餘竝混移有激於承宣可笑之說矧有乙亥委官無於古之縛束猶使嗇坦家屬竝投厥島之可據者爾其勿辭察職
정조 19년
校理高宅謙疏曰伏以嗚呼昨夜之雷何爲而發也節屆收藏而轟燁之聲震撼不已仁天之警告若是丁寧臣於中宵繞壁徊徨而今承求言之敎倍切憂愛之忱烏可無一言乎顧今同慶之日和氣融融而乃有此災異之疊見是豈無所以而然哉災不虛生必有所召天人之間感應之理捷於桴鼓下有非常之事則上有非常之變者理之常也而風雷之象君子以之日月之更人皆仰之遇災惕厲反躬修省卽聖王之大節也殿下試於淸燕之暇靜思厥咎政令之間或有過中之擧歟施措之際抑有失平之事歟凡係過中失平之事一傡反汗洞諭中外眎以悔改之意則風雷之速日月之仰亶在玆矣豈不休哉噫至若許積之罪關宗社而遽下宥罪之敎名在丹書而繼有復官之命豈意聖明之世有此非常之擧耶大小廷僚抗章爭執而誠未格天終靳兪音臣於此不能無憾於天地之大也亟寢成命以嚴隄防是臣區區之望也噫言路有國之元氣而三司之故紙生毛未聞來諫之美矣名節世道之維持而風俗之頹敗日甚未見砥礪之休矣以言乎小民則蔀屋怨咨疾苦多端而生民之困瘁極矣以言乎士習則躁競成風恬靜無人而士趨之不正甚矣大小恬嬉百度解弛而朝廷之紀綱紊矣廉恥日喪浚民膏澤而守令之貪墨肆矣開言路扶名節實爲今日之先務而實惠下究則吾民可以蘇矣崇奬學術則士趨可以正矣正名分而振紀綱勵廉恥而祛貪風亶在於我殿下警惕振刷之一轉移間事耳伏願聖明懋哉懋哉仍伏念臣之自來情勢非敢以見職自居適値求助之日略貢一得之見而僨敗之地萬無仍冒之義玆敢附陳焉噫臣之前冬一疏事係憂災之方全出無隱之義初何嘗髣髴於言者之言而只緣臣四無墻壁受人輕侮彼乃摘抉情外之句語勒成無倫之罪案橫加醜詆恣意凌踏臣身之僇辱固不足言而淸朝之貽羞無復餘地至今追思尙切危怖迺者玉署新命遽下於蹙伏俟譴之中是豈臣夢想之所到也哉召牌屢降荐犯違傲之誅鐵限在前斷無趨承之望玆敢略暴危懇冒瀆崇德伏乞聖明諒臣悲苦之情察臣難强之狀亟許鐫削臣所帶職名仍令選部勿復檢擧以卒生成之澤焉臣無任云云省疏具悉近日例談置之六條欲留意爾其勿辭察職